แนวโน้ม SET ลงตามเอเชีย ผวา “ล็อกดาวน์” เซ่นโควิดระบาดหนัก
แนวโน้มดัชนีเช้านี้ลงตามเอเชีย ผวา “ล็อกดาวน์” เซ่นโควิดระบาดหนัก หลังยอดติดเชื้อวันนี้นิวไฮทะลุ 7 พันคน
8 ก.ค. 2564

นายถนอมศักดิ์ สหรัตน์ชัย ผู้ช่วยกรรมการผู้จัดการและหัวหน้าฝ่ายวิจัย บล.กรุงไทย ซีมิโก้ กล่าวว่า ตลาดหุ้นไทยเช้านี้คาดว่าจะปรับตัวลง ในทิศทางเดียวกับตลาดหุ้นในภูมิภาคเอเชียที่เช้านี้ต่างติดลบกันเป็นส่วนใหญ่ จากความกังวลการแพร่ระบาดไวรัสโควิด-19 ซึ่งหลายประเทศในเอเชียต่างก็ออกมาตรการควบคุมการแพร่ระบาดกันแล้ว ซึ่งทำให้เศรษฐกิจไม่ดี จึงขายออกมาก่อน
รวมถึงบ้านเราก็กังวลโควิดระบาดเช่นกัน หลังจำนวนผู้ติดเชื้อโควิดในประเทศวันนี้พุ่งขึ้นทำนิวไฮถึงกว่า 7 พันราย ทำให้มีโอกาสที่จะมีมาตรการล็อกดาวน์ แต่หากมีก็ต้องรอดูว่าจะบางจังหวัด หรือทั้งประเทศ และจะมีการช่วยเหลือเยียวยาอย่างไรบ้าง ซึ่งตอนนี้สถานการณ์การแพร่ระบาดไวรัสโควิด-19 ในประเทศเป็นปัจจัยหลักที่จะต้องติดตามอย่างใกล้ชิด และทำให้นักลงทุนต่างชาติคงจะยัง Short หุ้นบิ๊กแคปอยู่ แต่เงินบาทอ่อนค่าทำให้หุ้นในกลุ่มส่งออกเคลื่อนไหวไปได้บ้าง
พร้อมให้แนวรับ 1,565-1,550 จุด ส่วนแนวต้าน 1,588-1,596 จุด